Up-444/04
Natisni
Opravilna št.:
Up-444/04
Datum odločitve:
13. 6. 2005
ECLI:
ECLI:SI:USRS:2005:Up.444.04
Akt:
Ustavna pritožba A. A. zaradi kršitve pravice do sojenja brez nepotrebnega odlašanja v sodnem postopku odločanja o plačilu odškodnine zaradi uporabe patenta
Izrek:
Ustavna pritožba A. A. zaradi kršitve pravice do sojenja brez nepotrebnega odlašanja v sodnem postopku odločanja o plačilu odškodnine zaradi uporabe patenta se zavrže.
Evidenčni stavek:
Če je sodni postopek končan, pritožnik z ustavno pritožbo ne more uveljavljati kršitve sojenja brez nepotrebnega odlašanja, če v zvezi z zatrjevano kršitvijo ni izčrpal pravnih sredstev.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
23. 6. 2004
Vrsta odločitve:
sklep
Vrsta rešitve:
zavrženje
Dokument:
US24706
Up-444/04 - 4
13. 6. 2005
SKLEP
Ustavno sodišče je v postopku za preizkus ustavne pritožbe A. A. s Ž., ki ga zastopa B. B., odvetnik v Z., na seji senata dne 24. maja 2005 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zaradi kršitve pravice do sojenja brez nepotrebnega odlašanja v sodnem postopku odločanja o plačilu odškodnine zaradi uporabe patenta se zavrže.
Obrazložitev
1. Pritožnik vlaga ustavno pritožbo, v kateri sodiščem očita kršitev pravice do sojenja brez nepotrebnega odlašanja (23. člen Ustave) v postopku odločanja o plačilu odškodnine zaradi uporabe patenta, ki ga je pritožnik začel dne 25. 9. 1975 pred sodiščem v Mariboru. Zaradi dolgotrajnosti sodnega postopka naj bi mu bile kršene pravice iz 14. in 22. člena Ustave. Pritožnik namreč meni, da o njegovem zahtevku ni bilo odločeno v enakem času in ob uporabi materialnih predpisov kot v drugih primerih.
2. Ustavna pritožba ni dopustna. Ker je sodni postopek, v katerem naj bi bila kršena pravica do sojenja brez nepotrebnega odlašanja po 23. členu Ustave, že končan, kršitve te pravice v tem postopku ni več mogoče odpraviti. Povračilo morebitne škode, ki bi bila storjena s kršitvijo ustavnih pravic, lahko prizadeta stranka zahteva v postopku pred pristojnim sodiščem (26. člen Ustave). Ker navedene oblike pravnega varstva pritožnik ni izčrpal, je Ustavno sodišče ustavno pritožbo zavrglo.
3. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Za sprejem se je izrekel sodnik dr. Ciril Ribičič. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan